Դ. Ե.- Մասնավոր սեփականություն չկար, պետական սեփականությունն էլ, փաստորեն, ոչ մեկինն էր: Շատ էին գողությունը, թալանը: Աչքկապություն կար, պլան էին գրում, որ այսինչ կոլխոզը պետք է այսքան ձու արտադրի, նույնիսկ եթե չէր լինում այդքան, էլի գրում էին, որ եղել է: Անունը կար, ամանում չկար: Ձևականությունից մի բան էլ ասեմ: Ջրցան մեքենաներով այն ժամանակ փողոցները մշտապես ջրում էին: Մոսկվայում այսպիսի դեպք է եղել. ջրցան մեքենան դուրս է եկել փողոցները ջրելու, հորդառատ անձրև է սկսվել, մեկը վարորդին ասել է` անձրև է գալիս, դադարեցրու ջրելը, պատասխանել է` ոչ, անձրևն իմ «նաչալնիկը» չէ, ես ունեմ իմ «նաչալնիկը»: